Importanţa folclorului Prin faptul că sunt născută şi crescută în mediul rural,într-o pitorească zonă deluroasă foarte bogată în folclor,fiind permanent în contact cu muzica orală la nunţi,boteze,hore tradiţionale îmbinate cu portul popular autentic,încă de la o vârstă fragedă am fost captată de melosul muzicii,vrăjită de veselia creată prin cântec şi joc. Pentru ca munca grea a pământului să fie mai uşoară,sătenii o îmbină cu cântecul,chiar şi atunci când sunt plecaţi la câmp - la arat,la semănat şi recoltat,la cosit,culesul fructelor şi viilor şi alte activităţi. De pe o colină pe alta se aud doine,cântece străvechi şi actuale,însoţite de chiote şi ecouri purtate de codrii seculari,susurul apelor de munte şi îmbinate feeric cu cântecele păsărilor. Prin aceste locuri a trecut şi a cules folclor inegalabila cântăreaţă Maria Lătăreţu iar din alte zone apropiate au rămas în veşnicie cântăreţele de muzică populară Filofteia Lăcătuşu din Leleşti şi Maria Apostol din Runcu – Gorj. În pasiunea mea pentru muzică,mă captivează tradiţia şi muzicalitatea locurilor natale,antrenez copiii în spectacole,sunt coopraticipant la toate activităţile culturalmuzicale fiind preocupată de autoperfecţionare prin studiu-cercetare. Citându-l pe marele nostru compozitor George Enescu care spunea: Folclorul nostru…nu numai că este sublim,dar te face să înţelegi totul. E mai savant decât toată muzica aşa-zisă savantă şi asta într-un fel cu totul inconştient,e mai melodic decât orice melodie, dar asta fără să vrea,e duios,ironic,vesel,grav.,se poate susţine în această lucrare ideea că folclorul românesc s-a născut la sat,acolo unde izvorul ce astâmpără setea călătorului a fost mereu o sursă de inspiraţie pentru muzica şi cântecele populare. Folclorul atestă existenţa şi specificul poporului nostru în toate domeniile. Seva lui este atrasă de filozofia veche a poporului,de la pământenii Daciei de odinioară,care au făcut din aceste locuri hotare ale inspiraţiei basmului,iar din credinţă şi-au făcut o lege. (Mircea Eliade) Folclorul înseamnă cultura,iar cultura înseamnă continuitate,integrare de valori-iar de aici rezultă tradiţia. Folclorul a stimulat cântările neamului,în materie de creaţie. Marele poet Mihai Eminescu a cercetat folclorul,l-a îndrăgit şi s-a inspirat din el. Folclorul este pentru poporul român depozitarul a tot ceea ce înseamnă tradiţie,obicei şi artă izvorâte din rădăcinile istoriei,cu specificul acestor meleaguri. Pentru a ne păstra,ca români,identitatea nealterată,folclorul trebuie cultivat în inimile şi minţile generaţiilor care se succed pe acest tărâm,ca o valoare autentică de creaţie. Studiul folclorului ne ajută să cunoaştem şi să iubim poporul,creatorul culturii şi istoriei naţionale,să înţelegem mai bine calităţile sale artistice şi morale,viaţa sa zbuciumată şi lupta continuă împotriva nedreptăţilor sociale. Studiul folclorului ca artă,ca moştenire a experienţei artistice de veacuri a poporului,ne dezvăluie valoarea superioară,nivelul înalt la care au ajuns unele genuri şi specii,şlefuirea maximă,echilibrul perfect între conţinut şi formă,care nu putea fi realizat decât prin contribuţia maselor largi,a mai multor generaţii. Comparând muzica noastră populară cu a celorlalte popoare,sesizăm trăsături originale specifice. Frumuseţea şi originalitatea folclorului nostru au fost remarcate de cercetătorii români şi străini. Enescu spunea: Socotesc folclorul perfect;iar Kiriac: Cântecul popular este sincer,trainic şi perfect. Béla Bartók,un admirator al folclorului nostru care merită să suscite admiraţia tuturor muzicienilor din Europa are,de asemenea,cuvinte de laudă pentru muzica populară: Muzica este tot ce se poate închipui mai perfect,mai desăvârşit şi mai variat în ceea ce priveşte plăsmuirea artistică;puterea sa expresivă este nebănuit de mare. Fiecare cântec popular este modelul autentic al perfecţiunii artistice de cel mai înalt grad. Numai o cunoaştere profundă a folclorului,a conţinutului şi formei sale artistice poate asigura o orientare ştiinţifică în activitatea de valorificare şi de prelucrare creatoare. Prin conţinutul său profund realist şi prin valoarea etico-educativă,folclorul constituie o şcoală de patriotism,din care se poate învăţa dragostea pentru ţară,atitudinea morală,demnă,pe care a avut-o poporul în clipele cele mai grele din viaţă. Prof. Inv. primar: Corches Elena 